Man oorleef gru-ongelukDie motor se dak is heeltemal afgeruk (Foto: Verskaf) ŉ 60-jarige man het Dinsdagmiddag wonderbaarlik oorleef nadat sy motor teen ŉ stilstaande vragmotor vasgery het. Die ongeluk het net voor 13:26 op die N3 net voor die Pavilion-afrit in Pinetown, Durban, plaasgevind. Shawn Herbst, woordvoerder van Netcare 911, sê die man het ernstige beserings opgedoen nadat hy met sy wit Renault Sandero die agterkant van die vragmotor getref het. Met paramedici se aankoms op die toneel het hulle die opgefrommelde motorwrak teen die vragmotor aangetref. Die motor se dak was heeltemal afgeruk. Die bejaarde in die motor het wonderbaarlik oorleef (Foto: Verskaf) “Een van ons reddingstegnici het hidrouliese gereedskap gebruik om die man – wat in die wrak vasgesit het – te bevry. Paramedici het gevorderde lewensondersteunende toerusting gebruik om die erg beseerde man te behandel,” het Herbst gesê. Nadat paramedici die man gestabiliseer het, is hy per helikopter na ŉ gespesialiseerde eenheid vir verdere mediese behandeling vervoer. Volgens die Durbanse verkeersdienste is ŉ gedeelte van die N3 daarna vir verkeer gesluit, maar omstreeks 15:32 weer vir verkeer oopgestel.